S-143/2015

Mál þetta, sem þingfest var 12. maí 2015 og dómtekið 8. september sl., var höfðað með ákæru lögreglustjórans á Suðurnesjum, dagsettri 30. mars 2015, á hendur Í-kk-þgf S-kk-þgf G-kk-þgf, kt. 000000-0000, með dvalarstað að Dvergabakka 2, Reykjavík,

„I.

Fyrir hylmingu, með því að hafa um hádegisbil mánudaginn 25. febrúar 2013, á bifreiðastæði við Hólshraun 1b, Hafnarfirði, haft í vörslum sínum, í bifreiðinni MN-711, þrjár fartölvur, af óþekktri tegund og verðmæti, og skjávarpa af gerðinni NEC, að áætluðu verðmæti í það minnsta kr. 100.000,- sem ákærði vissi eða mátti vita að væru þýfi, en munum þessum hafði verið stolið í innbroti í Fjölbrautaskóla Suðurnesja, aðfaranótt 25. febrúar 2013, og fundust við leit lögreglu í greint sinn. Með háttsemi sinni hélt ákærði mununum á ólögmætan hátt frá lögmætum eiganda og viðhélt ólögmætum afleiðingum innbrotsins.

Telst háttsemi þessi varða við 1. mgr. 254. gr. almennra hegningarlaga nr. 19/1940.

II.

Fyrir fíkniefnalagabrot, með því að hafa, miðvikudaginn 29. maí 2013, á þáverandi heimili sínu að Auðnum 2, Vogum, haft í vörslum sínum samtals 8,1 g af amfetamíni og 0,05 g af ecstasy kristöllum (MDMA), sem fundust við leit lögreglu á ákærða, í ísskáp og í kommóðu í herbergi inni á heimilinu.

Telst háttsemi þessi varða við 2., sbr. 5. og 6. gr., laga um ávana- og fíkniefni nr. 65/1974, sbr. lög nr. 60/1980, sbr. lög nr. 13/1985 og lög nr. 68/2001.

III.

Fyrir líkamsárás, með því að hafa, aðfaranótt föstudagsins 7. júní 2013, á vegarkafla frá Vatnsleysustrandarvegi að Auðnum, Vatnsleysustrandahreppi, ráðist á B, kt. 000000-0000, með því að kasta í hann 40,5 sm löngum járnbút, þar sem hann sat í ökumannssæti bifreiðarinnar [...]. Járnbúturinn, sem vóg 2 kg, fór inn um hliðarrúðu, aftan við ökumannssæti bifreiðarinnar, og hafnaði í öxl og hálsi B, með þeim afleiðingum að hann hlaut mar á öxl, upphandlegg og hálsi.

Telst háttsemi þessi varða við 1. mgr. 217. gr. almennra hegningarlaga nr. 19/1940.

IV.

Fyrir fíkniefnalagabrot, með því að hafa, miðvikudaginn 7. ágúst 2013, á þáverandi heimili sínu að Auðnum 2, Vogum, haft í vörslum sínum 0,61 g af amfetamíni, 0,20 g af maríhúana og 0,78 g af tóbaksblönduðu kannabisefni, sem ákærði framvísaði til lögreglu, en efnin geymdi ákærði á borði og á hillu í herbergi inni á heimilinu.

Telst háttsemi þessi varða við 2., sbr. 5. og 6., gr. laga um ávana- og fíkniefni nr. 65/1974, sbr. lög nr. 60/1980, sbr. lög nr. 13/1985 og lög nr. 68/2001.

Þess er krafist að ákærði verði dæmdur til refsingar og til greiðslu alls sakarkostnaðar.

Þá er þess krafist að gerð verði upptæk 8,72 g af amfetamíni, 0,98 g af kannabisefnum og 0,05 grömm af ecstasy, sbr. ákæruliði II. og IV., samkvæmt heimild í 6. mgr. 5. gr. laga nr. 65/1974, sbr. 2. mgr. 14. gr. reglugerðar nr. 233/2001.“

Ákærði kom fyrir dóminn við þingfestingu málsins og neitaði sök í ákæruliðum I og III. Ákærði játaði sök í ákæruliðum II og IV. Við upphaf aðalmeðferðar, þann 8. september sl., játaði ákærði þeirri háttsemi sem lýst er í ákærulið III.

Málsatvik.

Óþarft er að rekja málsatvik þeirra ákæruliða sem ákærði hefur játað sök í.

Ákæruliður I.

Samkvæmt gögnum málsins barst lögreglu tilkynning um innbrot í Fjölbrautaskóla Suðurnesja 25. febrúar 2103 klukkan 05:15. Þegar lögregla kom á staðinn var búið að spenna upp opnanlegt fag inn í herbergi kerfisstjóra og fara þar inn. Töluvert var búið að róta til inni í herberginu en umsjónarmaður skólans gat ekki sagt til um hverju hefði verið stolið. Rúmlega klukkan tólf sama dag tilkynnti umsjónarmaður skólans til lögreglu að saknað væri sex fartölva, klippivélar fyrir vídeó, borðtölvu og NEC-skjávarpa. Þá höfðu þau Í-kk-nf S-kk-nf og C verið handtekin í Hafnarfirði fyrr um morguninn vegna annars máls sem lögreglan rannsakaði. Við þá handtöku fannst í bifreið, sem þau voru á, þrjár fartölvur ásamt NEC-skjávarpa. Voru það munir úr innbrotinu í Fjölbrautaskóla Suðurnesja nóttina áður. Við yfirheyrslur hjá lögreglu kvaðst Í-kk-nf hafa keypt umrædda hluti af D. Neitaði Í-kk-nf því hjá lögreglu að hafa vitað að um þýfi væri að ræða. Hjá lögreglu kvað C Í-kk-þf hafa sagt sér að D og E hafi brotist inn og D beðið Í-kk-þf um að koma munum úr innbrotinu í verð fyrir sig.

Ákæruliður 3.

Í læknisvottorði, sem liggur fyrir í málinu, segir að B hafi komið á bráðadeild LSH 7. júní 2013, kl. 02:44. Segir þar að B hafi m.a. lýst atvikum svo að þegar hann hafi náð að forða sér inn í bíl hafi ákærði kastað þungu járnstykki sem hafi farið í gengum afturrúðu bílstjóramegin, lent á öxl B, vinstra megin og hálsi og endað á gólfinu farþegamegin. Við þetta hafi B sagst hafa fengið högg á höfuðið en ekki rotast. Kvartaði hann undan verkjum í hægri öxl og brjóstkassa á eftir. Í kaflanum „Skoðun“ segir að ekki hafi verið til staðar sjáanleg áverkamerki á höfði. Dreift yfirborðslægt dauft mar hafi verið á hálsi hliðlægt vinstra megin en engin þreifieymsli verið til staðar yfir hryggjatindum. Yfirborðslægt um 5x10 mm fleiður hafi verið til staðar utar- og aftarlega á vinstri öxl. Full og eðlileg hreyfigeta hafi verið í öxlinni en væg eymsli yfir því svæði sem fleiðrið var. Þá hafi verið mar á öxl og upphandlegg og mar á hálsi.

Skýrslur fyrir dómi.

Ákæruliður I.

Ákærði kom fyrir dóminn og kvaðst hafa keypt umrædda muni á Bland.is. Kvaðst hann hafa verið í miklu rugli á þessum tíma. Ákærði kvaðst hafa séð þessa muni auglýsta, hann hafi hringt í símanúmer sem gefið hafi verið upp, en hann muni ekkert eftir, og keypt þetta fyrir smáræði. Ákærði og seljandinn hafi hist í Keflavík, ákærði fengið hlutina og greitt með peningum. Hann hafi hringt um átta-níu leytið um morguninn en auglýsinguna hafi hann séð um þrjú-fjögur leytið um nóttina. Hann hafi sett munina í aftursætið á bifreið sinni og farið til Hafnarfjarðar. Þar hafi hann verið handtekinn og munirnir fundist í bifreið hans. Ákærði kvaðst hafa ætlað að nota þessar tölvur fyrir sjálfan sig en hann hafi ekki átt tölvu fyrir. Ákærði kvaðst hafa búið á þessum tíma í Kópavogi en hann hafi ekið til Keflavíkur til að kaupa munina. Kærasta ákærða hafi farið með honum til Keflavíkur en ekki verið með honum þegar hann hitti seljandann. Ákærði kvað það vel geta verið rétt að hann hafi greitt 5.000 krónur fyrir tölvurnar og 7.000 krónur fyrir skjávarpann. Komi það fram í lögregluskýrslu sé það rétt. Ákærði hafi verið í mikilli fíkniefnaneyslu á þessum tíma og muni óljóst eftir atvikum. Ákærði kvaðst ekkert muna eftir því hvar hann hafi hitt seljandann í Keflavík en það gæti eins hafa verið í Njarðvík, ákærði þekki ekki muninn á þeim stöðum. Ákærði kvaðst ekkert hafa skoðað tölvurnar áður en hann keypti þær. Ákærði kvaðst ekkert geta sagt til um það hvers vegna kærasta hans, C, hafi sagt í yfirheyrslu hjá lögreglu að ákærði hafi hitt D og E og keypt munina af þeim. Þá kvaðst ákærði ekki þekkja D né E þegar hann var inntur eftir því hvers vegna hann hafi breytt framburði sínum hjá lögreglu og sagst hafa keypt þessa muni af þeim. Ákærði kvaðst ekkert hafa velt því fyrir sér hvers vegna maðurinn væri að selja þessa muni þegar hann keypti þá.

Vitnið F lögreglumaður kom fyrir dóminn og kvaðst hafa komið að málinu vegna innbrots í Fjölbrautaskóla Suðurnesja. Vitnið hafi síðan klárað vaktina sína klukkan sjö um morguninn. Eftir því sem vitnið minnti hafi sá búnaður sem stolið var í innbrotinu fundist í bíl síðar sama dag. Þá kvað vitnið annan þann, sem ákærði kvaðst hafa keypt munina af, hafa setið í fangelsi á þeim tíma.

Forsendur og niðurstöður.

Ákærði játaði sök í ákæruliðum II, III og VI. Er játning hans í samræmi við gögn málsins og verður ákærði sakfelldur fyrir þá háttsemi sem þar er lýst en hún er réttilega heimfærð til refsiákvæða.

Ákærði neitar sök í ákærulið I. Eins og rakið er í málsatvikum fundust þeir munir sem hurfu við innbrot í Fjölbrautaskóla Suðurnesja í bifreið sem ákærði var í sama dag og innbrotið átti sér stað. Í fyrstu yfirheyrslu hjá lögreglu seinnipart dags 25. febrúar 2013 kvaðst ákærði hafa verið sofandi heima hjá frænku sinni í Keflavík klukkan 04.50 aðfaranótt 25. febrúar. Þegar framburður kærustu ákærða var borinn undir hann, kvaðst ákærði vilja breyta framburði sínum og kvaðst hafa keypt tölvurnar þrjár og NEC-skjávarpann af D og greitt 5.000 krónur fyrir tölvurnar og 7.000 krónur fyrir skjávarpann. Hafi ákærði keypt þetta um miðnætti sama dag. Í lögregluskýrslu 25. október 2013 kvaðst ákærði hafa keypt umrædda muni á Barnalandi, hann hafi hitt seljandann um klukkan níu til hálftíu um morguninn og greitt 20.000 krónur fyrir „þetta“. Kvaðst ákærði hafa verið um nóttina hjá frænku sinni í Keflavík. Ákærði kvaðst ekkert þekkja til D en hann hafi verið að rukka fyrir E. Þá kvaðst ákærði viðurkenna hylmingu á munum úr umræddu innbroti. Ákærði kvaðst fyrir dóminum hafa séð auglýsingu á Barnalandi þar sem „tölvudrasl“ var auglýst til sölu. Hafi það verið milli þrjú og fjögur um nóttina. Samkvæmt lögregluskýrslu er haft eftir öryggisverði á vettvangi að innbrotsboð hafi borist klukkan 04:51 og hafi öryggisvörður verið kominn á staðinn kl. 05:05. Klukkan 05:15 fékk lögreglan tilkynningu um innbrotið. Samkvæmt þessu telur dómurinn útilokað að ákærði hafi séð auglýsingu milli klukkan þrjú og fjögur um nóttina þar sem tölvubúnaðurinn er ákærði kvaðst hafa keypt á Barnalandi hafi verið auglýstur. Þá kvaðst ákærði fyrir dóminum hafa ekið um nóttina, eftir að hann sá auglýsinguna á Barnalandi, frá Kópavogi, þar sem hann bjó, til Keflavíkur og hitt seljandann. Fer þessi frásögn í bága við frásögn hans í tvígang hjá lögreglu þar sem hann kvaðst hafa verið hjá frænku sinni í Keflavík innbrotsnóttina. Er framburður ákærða að þessu leyti mjög ótrúverðugur. Þá verður að telja að hafi ákærði keypt umrædda muni af manni, sem hann kannaðist ekkert við, hafi ákærði mátt gera sér grein fyrir því að um þýfi væri að ræða, sérstaklega þar sem ein fartölvan var merkt Fjölbrautaskóla Suðurnesja. Verður að telja framburð ákærða um tilurð þeirra muna sem fundust í bifreið hans um hádegi sama dag og þeim var stolið úr skólanum, afar ótrúverðugan og að engu hafandi. Telur dómurinn hafið yfir skynsamlegan vafa að ákærða hafi mátt vera það ljóst að hann hafi verið með þýfi í bifreið sinni, hvernig svo sem til þess kom að munirnir enduðu í bifreið hans. Verður ákærði því sakfelldur fyrir hylmingu eins og segir í ákærulið I og brotið réttilega heimfært til refsiákvæðis. Verður ákærða gerð refsing fyrir. Ákærði hefur nú verið sakfelldur fyrir hylmingu, vörslur fíkniefna og líkamsárás.

Samkvæmt sakavottorði ákærða á hann langan brotaferil að baki. Ákærði er fæddur 1980 og var því þrjátíu og tveggja og þriggja ára þegar brotin áttu sér stað. Ákærða hefur sjö sinnum áður verið gerð refsing fyrir brot gegn lögum um ávana- og fíkniefni en ákærði braut af sér í maí og ágúst 2013. Þá hefur ákærða áður verið gerð refsing fyrir eignaspjöll, húsbrot, þjófnað og fjársvik. Þá var ákærði sakfelldur fyrir margvísleg brot, m.a. fyrir líkamsárás í júní 2007 og dæmdur í fangelsi í þrjú ár. Hefur sá dómur einnig ítrekunaráhrif við ákvörðun refsingar nú.

Þá gekkst ákærði undir sátt þann 3. október 2013 fyrir fíkniefnabrot og 14. október 2013 var ákærði dæmdur til greiðslu 650.000 króna sektar fyrir þjófnaði, umferðarlagabrot, brot gegn lögum um ávana- og fíkniefni og vopnalagabrot. Verður ákærða því nú gerður hegningarauki samkvæmt reglum 78. gr. almennra hegningarlaga við sátt frá 3. október 2013 en brotin sem ákærði er nú sakfelldur fyrir framdi hann áður en hann gekkst undir þá sátt.

Brot ákærða voru framin frá febrúar til ágúst 2013 en ákæra ekki gefin út fyrr en 30. mars 2015. Verður ákærða ekki kennt um þennan drátt á málinu. Með vísan til alls þessa og játningar ákærða í öðrum ákæruliðum er refsing hans ákveðin fangelsi í fjóra mánuði. Ekki þykja skilyrði til að skilorðsbinda refsinguna.

Ákærði er dæmdur til að greiða allan sakarkostnað, sem er samkvæmt yfirliti 16.100 krónur vegna læknisvottorðs, og málsvarnarlaun skipaðs verjanda síns, S-kk-ef S-kk-ef hdl., sem þykja hæfileg 306.900 krónur að meðtöldum virðisaukaskatti.

Ákærði sæti upptöku eins og í dómsorði greinir.

Á-kvk-nf G-kvk-nf héraðsdómari kveður upp dóm þennan.

Dómsorð.

Ákærði, Í-kk-nf S-kk-nf G-kk-nf, sæti fangelsi í fjóra mánuði.

Ákærði greiði sakarkostnað, samtals 323.000 krónur, þar með talin málsvarnarlaun skipaðs verjanda síns, S-kk-þgf S-kk-þgf hdl. 306.900 krónur að meðtöldum virðisaukaskatti.

Ákærði sæti upptöku á 8,71 g af amfetamíni, 0,98 g af kannabisefnum og 0,05 g af ecstacy.

Á-kvk-nf G-kvk-nf